角野隼斗

角野隼斗，藝名 Cateen係日本鋼琴家、YouTuber，因為2021年蕭邦鋼琴大賽入選準決賽而出名。除咗彈古典音樂之外，佢亦出名改篇動漫主題曲做鋼琴獨奏曲。

早年教育
角野隼斗1995年7月14號出世。媽媽係鋼琴老師，喺隼斗三歲嘅時候開始教佢彈琴，六歲開始搵老師教佢彈琴。佢小學到中學嘅時候已經有喺鋼琴比賽攞獎，又好鍾意 Jubeat 等等音樂類電子遊戲。佢中學畢業嘅時候掙扎過入唔入演藝學院好，最後跟咗媽咪提議，讀傳統大學，等自己畢業之後多啲唔同事業方向可以揀。

佢大學修讀資訊工程，然後喺東京大學資訊科技工程系做研究生，又去咗法國音響音樂協調研究院研究音樂訊息機械學習。2020年東京大學研究院畢業嘅時候，攞咗資訊科技工程院長大獎。佢讀緊東京大學研究院嘅時候參加鋼琴大賽攞獎，開始演奏生涯。

演奏事業

初期成就 
佢2017年參加蕭邦國際比賽亞洲賽區，攞到大學組兼綜合組金獎；2018年參加PTNA比賽攞到特等獎；2019年贏到里昂國際鋼琴比賽三等獎。

佢話喺比賽攞獎對佢嘅事業發展嘅意義其實唔大，因為佢唔係音樂學院學生，佢參賽只係為咗透過比賽嚟驗證自己演奏古典鋼琴音樂嘅技藝。

蕭邦鋼琴大賽 
2021年，佢參加五年一度喺波蘭華沙舉行嘅蕭邦鋼琴大賽，打入比賽第三輪。由於武漢肺炎疫情，佢準備蕭邦大賽嘅時候，師傅要透過視像電話同佢特訓。

風格
佢師承法國鋼琴家、1985年蕭邦大賽第五名得主 Jean-Marc Luisada。喺蕭邦大賽出賽嘅時候，佢嘅演奏風格傾向溫柔、細膩，驅動聽眾從心感受日常生活嘅意外同情緒。

除咗古典作品之外，佢亦都擅長彈爵士樂同騷靈樂。

佢用網名 Cateen 開咗個 YouTube 頻道，自己改編電影、動漫名曲成為鋼琴獨奏曲，然後自己拍片演奏擺上個頻道。佢又經常喺 YouTube 開網上音樂會。截至2021年10月，佢個 YouTube 台已經有八十萬人追蹤、九千萬人次睇片。

日本鋼琴家
YouTuber